रानीखेत और आसपास घूमते हुए, बिनसर की यात्रा पर हम निकल पड़े। हॉकी का मैदान! अहा! एक ओर मखमली घास का विस्तार, दूसरी ओर चीड़-वन। मैं तो उस मखमली घास के बिस्तर पर यों लुढ़की, एकबारगी बचपन याद आ गया। ये बचपन की वे इच्छाएँ थीं, जिनके कभी पूरे होने का अनुमान न था। शायद इसलिए ऐसी जगहों पर मेरे अंदर का बच्चा पूरी साँस जीता है और परिपक्वता को मुझसे परे हटा देता है। हमने आइसक्रीम का मज़ा लिया। मैदान में, वन में खूब घूमे। फिर बढ़ चले हवा के साथ बातें करते हुए, शूटिंग स्थल, देवदार वन आदि घूमते हुए हम बिनसर प्रवेश कर गए। हमने कुमाऊँनी विकास मंडल के गेस्ट हाउस में कमरों की बुकिंग कारवाई थी। यह गेस्ट हाउस 'बर्ड सेंक्चुअरी क्षेत्र' के अंतर्गत है जो काफ़ी ऊँचाई पर है और पहाड़ को बीच में से काटकर कमरे बनाए गए हैं। ऊपरी तल पर यह सामान्य,मगर खूबसूरत होटलनुमा है, मगर अंदर से नीचे उतरकर कमरे में आने पर रोमांच हो आता है। कमरे से निकलते ही चारों से पेड़ों से भरी गहरी खाई है। 85,000 फीट की ऊँचाई पर बसा यह स्थल शाम ढलने के बाद जंगल की खौफ़नाक खामोश चीख से भर उठता है, जबकि टेरेस पर बने कमरे में इसका आभास नहीं होता। जंगल में रहने का वास्तविक अनुभव यहाँ रहकर पाया जा सकता है। बर्ड सेंक्चुअरी के अंदर बसा होने के कारण यहाँ बिजली की व्यवस्था नहीं की गई। रात मोमबत्ती में गुज़ारना होता है। शाम 7 से 9 जेनरेटर की सुविधा दी जाती है, उसी बीच रात्रि भोजन, मोबाइल चार्ज करना होता है। केंटीन की व्यवस्था ऊपर टेरेस के पास है जहाँ से बाहर खूबसूरत नज़ारा दिखता है। रात को आसमान का नज़ारा मन मुग्ध करने वाला होता है। ज्यों-ज्यों अँधेरा बढ़ता, रात तारों की रंग-बिरंगी दुनिया में हमें साथ ले जाने को हाथ बढ़ाते तारे आसमान से नीचे उतरते प्रतीत होते, गुलाबी, पीले, नीले - भिन्न-भिन्न रंग के वे सितारे क्या थे? तारे या कोई ग्रह? उड़ते-फिरते बादल भी कभी बैंगनी, कभी गुलाबी प्रतीत होते। हाँ, यदि रंग-बिरंगे बादलों के दर्शन करने हों तो यहाँ के सूर्यास्त को देखना अनिवार्य है। इस गेस्ट हाउस से लगभग आधे किलोमीटर से कुछ अधिक दूरी पर, वन विभाग के गेस्ट हाउस से सूर्यास्त का अनुपम नज़ारा दिखता है। खुली आँखों से सूर्य से निकलती नारंगी, गुलाबी, बैगनी - सतरंगी आभा से आभासित बादल को देखना कितना रोमांचित करता है, इसे अभिव्यक्त कर पाना कठिन है। यों भी कहीं-कहीं प्रकृति के अद्वितीय सौंदर्य के समक्ष नि:शब्द हो जाती हूँ मैं।